Protesaksie in Kaapstad: Minstens 8 vasFoto: SAPD/Twitter Die polisie se eenheid vir openbare orde is Dinsdagoggend na verskeie plekke in Kaapstad ontplooi weens protesaksie. Die protesaksie is deel van die “Total Shutdown”-veldtog waarmee inwoners hul misnoeë met armoede, misdaad en bendegeweld te kenne wil gee. Brig. Novela Potelwa, woordvoerder van die polisie, het gesê daar was onder meer protesoptredes in gebiede soos Kensington, Philippi, Bonteheuwel en Bellville. “Agt betogers is op die hoek van Bluegumstraat en Jakes Gerwel-rylaan in Bonteheuwel in hegtenis geneem op aanklag van openbare geweld nadat hulle met die polisie slaags geraak het en verkeer ontwrig is.” Foto: SAPD/Twitter Volgens ander mediaberigte is daar reeds tot 13 betogers in hegtenis geneem, maar Potelwa kon dit nie onmiddellik bevestig nie. Volgens Potelwa het die polisie skokgranate en rubberkoeëls afgevuur om orde te herstel. “Die polisie gaan voort om die situasie te monitor en doen ŉ beroep op betogers om hulle op ŉ ordelike wyse te gedra wat nie inbreuk maak op die regte van ander nie.” Potelwa het gesê sekere paaie is steeds gesluit weens die optogte en dat die polisie gereeld terugvoer sal gee oor die situasie.